open-index/open-wikipedia-markdown huggingface dataset:
Rajos

**Rajos** – kremzlinių žuvų (*Chondrichthyes*) klasės žuvų grupė. Artimai giminingos rykliams. Pasižymi plokščiu kūnu, ilga uodega, dalis turi nuodingą dyglį.

## Paplitimas

Rajos paplitusios visuose vandenynuose ir jūrose, ypač tropinio ir subtropinio klimato juostose, rečiau upėse. Daugelis rajų gyvena sekliuose priekrančių vandenyse, nors yra gyvenančių ir vandenynų gelmėse (iki 2500 m). Tik keletas rūšių (pvz., mantos) gali gyventi atviroje jūroje.

## Morfologija
Rajų kūnas platus, plokščias, dažniausiai disko formos, nuo 5 cm iki 6–7 m ilgio, masė iki 1,5 t. Daugumos rajų spalva susilieja su dugnu. Rajos žvynų neturi arba jų žvynai dideli dygliuoti. Žiauniniai plyšiai (5 poros) yra pilvinėje kūno dalyje. Akių obuoliai priaugę prie orbitų. Dantys išsidėstę šalia vienas kito, buki, pritaikyti kietam maistui trinti. Krūtinės pelekų kraštai suaugę su galvos ir kūno šonais. Neturi pauodegio peleko. Nugaros pelekas ant uodegos arba jo visai nėra. Dygliauodegių rajožuvių būrio rajų uodegoje yra aštrių nuodingų dyglių. Elektrinės rajos leidžia elektros išlydį, kuriuo medžioja ir ginasi nuo priešų.

## Mityba
Rajos maitinasi daugiausia moliuskais, vėžiagyviais, kitais bestuburiais, žuvimis, planktonu. Medžioja užsikasusios į dumblą arba lėtai plaukdamos virš dugno.

## Dauginamasis
Vienos rajų rūšys gyvavedės, kitos neršia raginėmis kapsulėmis. Apvaisinimas vidinis.

## Santykis su žmogumi
Dalis rajų rūšių žvejojamos, jų mėsa valgoma (pvz., korėjiečių, portugalų virtuvėse), iš kepenų gaminami techniniai riebalai, iš odos – piniginės, diržai, rankinės, portfeliai, kiti odos dirbiniai.

Daug rajų rūšių žmogui pavojingos – elektrinių rajų generuojamas elektros išlydis gali smarkiai nutrenkti, o ant rajų, turinčių nuodingus dyglius, nesunku užminti braidant sekliuose vandenyse. Jų įdūrimas skausmingas, kartais gali būti mirtinas.

## Klasifikacija
Rajos skirstomos į 4 būrius, kuriems priklauso >500 rūšių.

## Šaltiniai
Paprastoji portulaka

**Paprastoji portulaka** (*Portulaca oleracea*) – portulakinių (*Portulacaceae*) šeimos vienmetis žolinis augalas.

Natūraliai paplitusi Viduržemio jūros regione, Vakarų Azijoje, Kaukaze, Afrikoje (išskyrus pietinę dalį). Dabar auga ar auginama didžiojoje dalyje Europos, pietų Sibire, beveik visoje Azijoje, Amerikoje, vietomis Australijoje.

Augalo aukštis iki 40 cm. Stiebas lygus, pusiau šliaužiantis, rausvas, lapai priešiniai. Žiedai geltoni, iki 6 mm skersmens. Žiedas žydi trumpai, bet augalas žydi visus metus.

Paprastoji portulaka vartojama kaip lapinė daržovė. Jauni lapai ir ūgliai valgomi švieži, troškinami, jų dedama į sriubas. Turi daug vitaminų (E, C, B2, B6), mineralų (magnio, geležies, mangano ir kt.), vertinamos dėl didelio kiekio nesočiųjų riebalų rūgščių. Naudojama liaudies medicinoje.

Paprastoji portulaka auginta ir vartota maistui antikiniame pasaulyje, dabar – svarbus graikiškų salotų ingredientas. Lietuvoje paprastoji portulaka daržuose auginama retai, pasitaiko sulaukėjusių dykvietėse, pakelėse, patakėse.


Illustration Portulaca oleracea0.jpg|Požymiai
Portulaca oleracea 20110818a.jpg|Augavietėje (Ispanija)
Portulaca olearacea yellow.JPG|Žydinčios kultūtinės portulakos
Fattoush Portulaca oleracea.jpg|Salotos su portulakomis


## Šaltiniai
Stanaitis

* Algirdas Stanaitis (1934–2023) – geografas;
* Jonas Stanaitis (1919–1997) – gydytojas chirurgas, habilituotas medicinos mokslų daktaras;
* Juozas Stanaitis (1865–1925) – karinis veikėjas, generolas leitenantas;
* Pranas Stanaitis (1869–1936) – susisiekimo inžinierius, visuomenės veikėjas;
* Marius Stanaitis (g. 1985 m.) – buvęs Lietuvos futbolininkas, saugas;
* Simonas Stanaitis (1898–1994) – Nepriklausomybės kovų savanoris, Lietuvos karo lakūnas.

Pavardė *Stanaitis* paplitusi daugiausia Suvalkijoje, Jurbarko apylinkėse. Kilusi iš krikšto vardo *Stanislovas* trumpinių (*Stanas, Stanis, Stãnius, Stanỹs*).

## Šaltiniai
Gelgaudiškio karilionas

**Gelgaudiškio karilionas** – automatinis 36 varpų karilionas, veikiantis Šakių rajone, Gelgaudiškio miestelyje, sumontuotas Gelgaudiškio dvaro buvusiame vandens bokšte. Karilionas naudojamas nuo 2015 m. varpų muzikos koncertuose ir kituose kultūros renginiuose dvaro sodyboje ir parke.

2015 m. rugpjūčio 15-ąją Gelgaudiškyje per vykusią Žolinės šventę buvo atidaryti restauruojamo dvaro rūmai, kuriuos aplankyti nuo šiol kvietė ir restauruotame dvaro vandens bokšte įrengtas unikalus muzikos instrumentas – 36 skirtingų tonų varpų karilionas. Jį pašventino Šakių evangelikų liuteronų ir Gelgaudiškio katalikų parapijų klebonai. Varpų gausmą pirmasis visuomenei pristatė į renginį atvykęs kompozitorius Giedrius Kuprevičius, sugrojęs savo improvizuotą, niekur dar lig tol neskambėjusią melodiją. Pasak kompozitoriaus, šis karilionas buvo ketvirtasis Lietuvoje (po Kaune, Klaipėdoje ir Šakiuose jau veikusių karilionų).

Kariliono trijų aukštų bokšto pastatas su keturkampio plano priestatu stovi pietvakarinėje dvaro sodybos dalyje, į vakarus nuo pagrindinio įvažiavimo. Jis sumūrytas iš plytų, nutinkuotas. Bokštą statė tuometis dvaro valdytojas baronas Gustavas Koidelis. Pastatas išsiskiria neįprastu keturšlaičiu stogu. Šalia bokšto šliejasi keturkampis priestatas, pastatytas 1938 m., jame stovėjo elektros generatorius. Priestate pastaraisiais metais įsikūrusi bitininko dirbtuvė. 

Ilgai apleistame bokšte išsaugota jame įrengta technologinė įranga - du metaliniai vandens rezervuarai ant metalinių sijų bokšto viršuje ir fragmentiškai išlikęs vandens pakėlimo mechanizmas pirmajame aukšte. Tarpusavyje suderintų įvairaus dydžio varpų komplektas su automatiniu skambinimo mechanizmu įtvirtintas po autentiškais vandens rezervuarais. Garsas sklinda pro aukštuose įrengtas siauras suporintų langų angas.

## Šaltiniai

## Nuorodos

* 
* Gelgaudiškio dvaro vandentiekio bokšto kariljonas *pamatyklietuvoje.lt*
* 2020-08-08. Gelgaudiškio dvaro karilionas. Orlando Narušio atminimui. Skambina karilionininkas Raimundas Eimontas *facebook.com*
Korgono kalnagūbris

**Korgono kalnagūbris** () – Altajaus kalnyno šiaurės vakarinės dalies kalnagūbris, besidriekiantis Rusijoje (Altajaus Respublikoje ir Altajaus krašte). Ilgis apie 100 km. Aukštis iki 2490 m (Šangino Majako k.). Būdingas aukštis – 2000–2200 m. Kalnų šlaitai statūs, išvagoti gilių Čaryšo intakų (Korgono, Kutergeno, Kumiro, Krasnojarkos) kanjonų.

Šlaituose iki 1900 m auga tamsioji taiga su maumedynų intarpais, aukščiau – alpinės ir subalpinės pievos.

## Šaltiniai
Šernai (gentis)

**Šernai** (*Sus*) – poranagių kiaulinių šeimos *(Suidae)* gentis. Priklauso naminės kiaulės (*Sus domesticus*), jų protėvis paprastasis Eurazijos šernas (*Sus scrofa*) ir kitos rūšys. Šernų (*Sus*) rūšys, kaip ir visi kiauliniai, yra kilusios iš Eurazijos ir Afrikos žemynų, arealas – nuo Europos iki Ramiojo vandenyno salų, o naminės kiaulės introdukuotos ir Amerikos ir Australijos žemynuose. Seniausios šios genties fosilijos siekia ankstyvąjį pleistoceną.

Šernai yra socialūs ir protingi gyvūnai. Iš visos genties rūšių plačiausiai paplitusi kiaulė, daug kur auginama dėl mėsos. Skaičiuojama, kad visame pasaulyje nuolatos gyvena apie 1 mlrd. šios rūšies gyvūnų. Pagal skaičių tai yra vienas labiausiai paplitusių stambiųjų žinduolių pasaulyje. Kiaulės ir šernai yra visaėdžiai. Kadangi šios genties atstovai genetiškai giminingi žmonėms, kiaulės dažnai naudojamos medicininiuose bandymuose, nuspėjant poveikį žmonėms.

## Rūšys
Genčiai priskiriamos devynios rūšys. Dar keletas rūšių yra išnykusios (†) ir identifikuotos iš rastų fosilijų.

### Išlikusios rūšys
* *[[Sus ahoenobarbus]]* Huet, 1888
* Barzdotasis šernas (*Sus barbatus*) Müller, 1838
* *[[Sus cebifrons]]* Heude, 1888
* *[[Sus celebensis]]* Müller & Schlegel, 1843
* Naminė kiaulė (*Sus domesticus*) Erxleben, 1777
* *[[Sus oliveri]]* Groves, 1997
* *[[Sus philippensis]]* Nehring, 1886
* Šernas (*Sus scrofa*) Linnaeus, 1758
* Javinis šernas (*Sus verrucosus*) Boie, 1832

### Išnykusios rūšys

* †*[[Sus australis]]* Han, 1987 – gyveno ankstyvajame Pleistocene, Kinijoje
* †*[[Sus bijiashanensis]]* Han *et al.*, 1975 – gyveno ankstyvajame Pleistocene, Kinijoje
* †*[[Sus falconeri]]* – gyveno Pleistocene, Šivaliko regione, Indijoje
* †*[[Sus houi]]* Qi *et al.*, 1999 – gyveno Pleistocene, Kinijoje
* †*[[Sus hysudricus]]* Falconer and Cautley 1847 – gyveno Pliocene, Indijoje
* †*[[Sus jiaoshanensis]]* Zhao, 1980 – gyveno ankstyvajame Pleistocene, Kinijoje
* †*[[Sus liuchengensis]]* Han, 1987 – gyveno ankstyvajame Pleistocene, Kinijoje
* †*[[Sus lydekkeri]]* Zdansky, 1928 – gyveno Pleistocene, Kinijoje
* †*[[Sus officinalis]]* Koenigswald, 1933 – gyveno viduriniajame Pleistocene, Kinijoje
* †*[[Sus peii]]* Han, 1987 – gyveno ankstyvajame Pleistocene, Kinijoje
* †*[[Sus subtriquetra]]* Xue, 1981
* †*[[Sus strozzi]]* Forsyth Major, 1881 – gyveno Pliocene ir ankstyvajame Pleistocene, Europoje
* †*[[Sus xiaozhu]]* Han *et al.*, 1975 – gyveno Pleistocene, Kinijoje

## Šaltiniai
Fox News

**„Fox News Channel“** (**FNC**) arba **„Fox News“** – amerikiečių tarptautinis konservatyvus žinių ir politinių naujienų kanalas bei portalas, įkurtas Niujorko mieste. Jis priklauso žiniasklaidos grupei „Fox News Media“, kurią valdo Fox Corporation. „Fox News“ yra vienas žiūrimiausių kabelinės televizijos kanalų Jungtinėse Valstijose. 2023 m. duomenimis, ši žiniasklaidos priemonė sukuria apie 70 % viso motininės kompanijos ikimokestinio pelno. Savo programas „Fox News“ daugiausiai rengia Šeštajame aveniu esančio Naujienų korporacijos pastato studijoje. Kanalo rengiamos programos pasiekiamos 86 valstybėse ir teritorijose.

Kanalą 1996 m. įkūrė australų–amerikiečių žiniasklaidos magnatas Rupertas Merdokas (*Rupert Murdoch*) – taip buvo siekiama sukurti platformą, atstovaujančią JAV konservatorius. Pirmuoju kanalo generaliniu direktoriumi tapo buvęs Respublikonų partijos žiniasklaidos klausimais konsultantas bei CNBC vykdantysis vadovas Rodžeris Eilsas (*Roger Ailes*). „Fox News“ darbą pradėjo 1996 m. spalio 7 d. – tuomet kabelinę televiziją prenumeravo 17 mln. žmonių. 2019 m. duomenimis, šis kanalas yra vienas aukščiausiais reitingais pasižyminčių kanalų, kurį žiūrimiausiu laiku įsijungia 2,5 mln. vartotojų.

## Išnašos
Micheil Korkia

**Micheilis Korkija** (, , 1948 m. rugsėjo 10 d. – 2004 m. vasario 7 d.) – buvęs Gruzijos krepšininkas ir treneris, rungtyniavęs Tbilisio „Dinamo“ klube ir TSRS rinktinėje.

## Karjera
M. Korkija prisijungė prie Tbilisio „Dinamo“ komandos būdamas 17 metų, kurioje jis rungtyniavo visą karjerą.

1968 m. jis tapo TSRS krepšinio lygos čempionu, o 1969 m. – TSRS krepšinio taurės.

1980 m., baigus karjerą, jis tapo Tbilisio „Dinamo“ vyr. treneriu, o 1982 m. jis tapo Maskvos „Dinamo“ vyr. treneriu.

## Nacionalinė rinktinė
M. Korkija atstovavo TSRS jaunimo krepšinio rinktinei 1966 m. jaunimo iki 18 metų Europos čempionate, kuriame iškovojo auksą.

1970 m. jis buvo pakviestas atstovauti TSRS vyrų krepšinio rinktinei. 1972 m. tapo vasaros olimpinių žaidynių čempionu, o 1976 m. iškovojo bronzos medalį. 1971 m. tapo Europos krepšinio čempionu.

1973 m. pavasarį begrįžtant iš vykusių rungtynių JAV, oro uoste buvo sugautas gabenant kontrabandą. Už nusižengimą Korkija buvo pašalintas iš TSRS vyrų krepšinio rinktinės iki 1975 m. Grįžęs į rinktinę, 1975 ir 1977 m. tapo Europos krepšinio vicečempionu.

## Asmeninis gyvenimas
M. Korkija yra žymaus Gruzijos krepšininko ir trenerio Otaro Korkijos sūnėnas ir Tbilisio „Dinamo“ krepšininko Nodaro Korkijos pusbrolis.

1983 m. krepšininkas buvo pasodintas į kalėjimą 4 metams, dėl neteisėtos verslumo veiklos.

Micheilis Korkija mirė 2004 m., dėl širdies nepakankamumo ir buvo palaidotas Tbilisyje.

## Pasiekimai

* TSRS krepšinio lygos čempionas (1968 m.)
* TSRS krepšinio taurės čempionas (1969 m.)

## Išnašos
Korba

**Korba** () – miestas Indijos rytuose, Čhatisgarhe, 60 km į šiaurės rytus nuo Bilaspuro, prie Hasdeo upės. Rajono centras. Geležinkelio stotis. Svarbus pramoninis centras – didelis aliuminio metalurgijos kombinatas, akmens anglimis kūrenama šiluminė jėgainė (nuo 1983 m.). Apylinkėse kasamos akmens anglys (Korbos anglies baseinas).

## Šaltiniai
Algirdas Stanaitis

**Algirdas Jurgis Stanaitis** (1934 m. vasario 15 d. Ąžuolų Būdoje, Kazlų Rūdos valsčiuje – 2023 m. gegužės 7 d. Vilniuje) – Lietuvos geografas.

## Biografija
Mokėsi Ąžuolų Būdos pradinėje mokykloje, vėliau – Kazlų Rūdos gimnazijoje. 1958 m. su pagyrimu baigė Vilniaus universitetą. 1958–1962 m. dirbo Lietuvos mokslų akademijos Geologijos ir geografijos institute. Nuo 1962 iki 2013 m. dėstė Vilniaus pedagoginiame institute (VPI) (1992–2011 m. Vilniaus pedagoginis universitetas, 2011–2018 m. – Lietuvos edukologijos universitetas). Nuo 1965 m. docentas, 1989 m. – profesorius, 1985 m. – Lietuvos nusipelnęs dėstytojas. 

1965–1987 m. vadovavo VPI Gamtos ir geografijos fakultetui, 1972–1982 ir 1987–1992 m. – Geografijos katedrai. 1986–1989 m. Lietuvos geografų draugijos prezidentas, 2005–2012 m. Gamtos bičiulių asociacijos (GBA) prezidentas. Taip pat buvo LR švietimo ir mokslo ministerijos Lietuvos ir Lenkijos istorijos ir geografijos vadovėlių ekspertų komisijos narys; Lietuvos mokslo ir studijų, Statistikos departamentų, geografijos mokslinių žurnalų ir leidinių komisijų narys, ekspertas.

## Mokslinė veikla
A. Stanaičio mokslinis darbas buvo kelių krypčių: iš pradžių skyrė dėmesį ežerų morfometrijai, paleogeografijai, bendrajai limnologijai. Kita svarbi sritis buvo demografijos ir gyventojų geografijos, urbanizacijos ir etnografijos problemos. Vėliau didelį dėmesį skyrė saugomų teritorijų problemoms, ekologiniam švietimui, gamtosaugai, kraštotyrai, Lietuvos istorinei geografijai. Paskelbė apie 500 mokslo ir mokslo populiarinimo straipsnių.

## Bibliografija
* *Ežerai gimsta, bręsta ir miršta*, 1969 m. (su A. Garunkščiu)
* *Lietuvos TSR gyventojai*, 1973 m. (su P. G. Adliu)
* *Kodėl senka Lietuvos ežerai*, 1978 m. (su A. Garunkščiu)
* *Pasaulio gyventojai*, 1981 m.
* *Plungė – Babrungo kraštas*, 1993 m. (su A. Garunkščiu ir Rimantu Kontvainu)
* *Žemaičių žemė*, 1999 m. (su R. Kontvainu ir K. J. Švedu)
* *Lietuvos istorinė geografija*, 1998–2002 m. (2 d.)
* *Profesorius Aleksas Garunkštis*, 2008 m.
* *Pasaulio gyventojų ir gyvenviečių geografija*, 2008 m. (su S. Stanaičiu)
* *Lietuvos gyventojų ir gyvenviečių geografija*, 2011 m. (su Jolanta Butkute)
* *Lietuvos istorinė geografija: 1900–1990 m.*, 2012 m. (su S. Stanaičiu, 3 d.)

## Apdovanojimai
* 2004 m. Kūno kultūros ir sporto departamento prie Lietuvos Respublikos Vyriausybės sporto garbės Komandoro ženklas
* 2009 m. Lietuvos geografų draugijos Kazio Pakšto medalis
* 2011 m. Lietuvos edukologijos universiteto medalis
* 2012 m. Č. Kudabos premija

## Šaltiniai
Walter Winchell

**Volteris Vinčelas** (, 1897 m. balandžio 7 d. Niujorkas, JAV – 1972 m. vasario 20 d. Los Andželas, JAV) – amerikiečių žurnalistas, paskalų apžvalgininkas, dirbęs laikraščiuose, radijuje ir televizijoje, taip pat pasireiškęs kaip aktorius. Apie 40 metų buvo laikomas įžymiausiu JAV bulvarinės spaudos žurnalistu.

## Biografija
V. Vinčelas užaugo Niujorke, žydų šeimoje. Baigęs mokyklą, 1920 m. dirbo laikraščio „Vaudeville News“ reporteriu; nuo 1924 m. buvo laikraščio „Evening Graphics“ reporteris, o 1929 m. birželį perėjo dirbti į laikraštį „New York Daily Mirror“. Nuo 1930 m. dirbo Niujorko radijo stotyje WABC. Po Antrojo pasaulinio karo amerikiečių TV kanaluose NBC ir ABC dirbo televizijos žurnalistu.

4-ajame – 7-ajame dešimtmečiuose V. Vinčelas pasirodė kine, dažniausiai atlikdamas nedidelius epizodinius vaidmenis ir vaidindamas save patį, be to, 1937 m. filmuose „Atsibusk ir gyvenk“ („Wake Up and Live“) ir „Meilė ir švilpesiai“ („Love and Hisses“) jis suvaidino pagrindinius vaidmenis. 6-ajame dešimtmetyje dirbo keleto televizijos pramoginių laidų vedėju, pavyzdžiui, „Volterio Vinčelo šou“ („Walter Winchell Show“). 1957–1958 m. vaidino kriminaliniame seriale „Volterio Vinčelo byla“ („The Walter Winchell File“). Kaip pasakotojas, vedė kriminalinį serialą „Neliečiamieji“ („The Untouchables“), kuris tapo serialų klasika.

1919 m. rugpjūčio 11 d. V. Vinčelas susituokė su scenos partnere Rita Gryn (*Rita Greene*). Juodu nutraukė santykius po kelerių metų ir jis pradėjo gyventi su Elizabeta Džune Magi (*Elizabeth June Magee*), kuri jau buvo įsidukrinusi Gloriją (*Gloria*), o 1927 m. pagimdė jųdviejų pirmagimę Valdą (*Walda*). Juodu dar susilaukė sūnaus Volterio (*Walter*). V. Vinčelas 1928 m. įformino skyrybas su Rita Gryn, tačiau niekada nevedė Magi, nors juodu gyveno kaip sutuoktiniai visą jo likusį gyvenimą.

V. Vinčelas minimas dainose „The Lady Is a Tramp“ („Dama yra valkata“) ir Bilio Džoelo „We Didn’t Start the Fire“ („Mes neužkūrėme gaisro“), išleistoje praėjus daug metų po V. Vinčelo mirties. V. Vinčelo išpopuliarintų vaizdingų žodžių ir posakių vartojimas vadinamas vinčelizmu.

## Išnašos
Miškinis dykrinukas

**Miškinis dykrinukas** (*Xerolycosa nemoralis*) – vorų (*Araneae*) būrio, plėšriavorių (*Lycosidae*) šeimos voras. Paplitęs Europoje ir šiaurinėje Azijos dalyje, aptinkamas Lietuvoje.

Suaugėliai 4,5–7,5 mm dydžio, patelės šiek tiek didesnės. Kojos ir pilvelis rudai pilkas, galvakrūtinės šonai beveik juodi, vidurys – šviesiai pilkas. Gyvena pamiškėse, žolynuose, kirtavietėse. Aptinkami balandžio–spalio mėnesiais. Gaudomųjų tinklų nemezga, grobį gaudo sėlindami. Aktyvūs dieną.

## Galerija

2014.09.20.-09-Kaefertaler_Wald-Mannheim--Wolfspinne-Xerolycosa_nemoralis-Weibchen.jpg|Patelė
2013.04.17.-01-Kaefertaler_Wald_Mannheim-Wolfspinne-Xerolycosa_nemoralis-Maennchen.jpg|Patinas


## Šaltiniai
Ozarko plynaukštė

**Ozarko plynaukštė** () – didelė kalkakmenio plynaukštė centrinėje JAV dalyje, žinoma kaip ypatingas kultūrinis ir istorinis regionas bei rekreacinė, turistinė šalies zona. Ozarko plynaukštės centras yra Misūrio valstijoje, o mažesni plotai driekiasi į šiaurės Arkanzasą, šiaurės rytų Oklahomą, pietų Ilinojų ir pietryčių Kanzasą. Daugeliu atžvilgių (taip pat ir etnografiniu) Ozarko plynaukštė primena Apalačų plynaukštę ir kalnus.

Visa plynaukštė išsidėsčiusi dešiniajame Misisipės krante, plotas – apie 130 000 km², vidutinis aukštis 400–500 m, aukščiausias taškas – Bostono kalnuose, Arkanzase (600 m). Klimatas subtropinis, daug miškų (ąžuolynai, pušynai), kultivuojama žemdirbystė (auginami kviečiai, kukurūzai, vaismedžiai), yra 1921 m. įkurtas Hot Springso nacionalinis parkas.

Žodis *Ozark* tikriausiai yra iškraipytas prancūzų prekybos posto *Aux Arc* pavadinimas, šis postas čia buvo įkurtas XVIII a.

## Išnašos
GG Allin

**Kevinas Maiklas Alinas** (, gimimo vardas **Jėzus Kristus Alinas**, geriau žinomas savo sceniniu vardu **GG Allin,** , 1956 m. rugpjūčio 29 d. – 1993 m. birželio 28 d.) – JAV roko muzikantas, dainų autorius ir atlikėjas. Roko grupės „The Murder Junkies“ narys (1990 – 1993 m.). Vienas skandalingiausių muzikos atlikėjų. Dažnai koncertavo nuogas, daužydavo butelius ar mikrofoną sau į galvą, mūšdavosi, lytiškai santykiavo, šlapindavosi bei tuštindavosi ant scenos. Yra parašęs autobiografinę knygą.  

## Biografija
Kevinas Alinas gimė 1956 m. rugpjūčio 29 d. Lankasteryje, JAV. Jo tėvas Merlas Alinas Vyresnysis buvo religinis fanatikas bei pavadino savo sūnų Jėzumi Kristumi teigdamas, kad pats Jėzus atėjo pas jį ir pasakė, kad jo sūnus taps Mesiju. Vėliau G. Alinas save vadino „rokenrolo mesiju“. Vaikystėje jo brolis Merlas Alinas Jaunesnysis negalėjo ištarti jo vardo ir dėl to vadino jį Džidži, iš čia – jo sceninis vardas. Šeima gyveno troboje be elektros ir kanalizacijos, o naktimis namie buvo draudžiama kalbėtis. Motinos iniciatyva jo vardas buvo pakeistas. Dėl neįprasto tėvo auklėjimo berniukui sunkiai sekėsi mokytis bei bendrauti su kitais vaikais. Paaglystėje dažnai maištaudavo: praleidinėjo pamokas, prekiavo narkotikais, nuvarinėjo mašinas ir t. t. 

Muzikanto karjerą pradėjo 1974 metais. Mirė 1993 metais birželio 28 d. Manhatane dėl apsinuodijimo narkotinėmis medžiagomis. 

## Diskografija

* *Always Was, Is and Always Shall Be* (1980)
* *Eat My Fuc* (1984)
* *You'll Never Tame Me* (1985)
* *You Give Love a Bad Name* (1987)
* *Freaks, Faggots, Drunks and Junkies* (1988)
* *The Suicide Sessions* (1989)
* *Murder Junkies* (1991)
* *Brutality and Bloodshed for All* (1993)

## Šaltiniai
Ilža

**Ìlža**  () – miestas Lenkijos pietryčiuose, Mazovijos vaivadijoje. Valsčiaus centras.

## Istorija

Iki XIX a. vidurio buvo miestas, Ilžos apskrities centras Radomo gubernijoje. XX a. tarpukariu Ilžos apskritis buvo Kelcų vaivadijoje.

## Šaltiniai
KF Arsimi

**Čegrano futbolo klubas „Arsimi“**, o trumpai **KF „Arsimi“** – Šiaurės Makedonijos futbolo klubas iš Čegrano kaimo netoli Gostivaro.

## Istorija
Šis klubas įkurtas 1973 m. 2020–2021 m. sezone Trečioje lygoje Vakarų grupėje užėmė antrą vietą. O 2021–2022 m. sezone tapo Trečios lygos Vakarų zonos nugalėtojais. Po sezono perkelti į aukštesnį divizioną. 2022–2023 m. sezone rungtyniavo Antroje lygoje ir užėmė aštuntą vietą iš šešiolikos dalyvių.

## Sezonai

|}

## Apranga
; Sportinės aprangos pokyčiai.
* Namuose žaidžia juoda geltona apranga. 

## Spalvinė gama
Juoda, geltona ir balta spalvos.

## Emblema

Vaizdas:KF Arsimi emblema.png|
Vaizdas:KF Arsimi 1973 emblema.png|


## Sudėtis
Atnaujinta: 2023 m. gegužės 15 d.

## Išnašos

## Nuorodos
* [ Oficiali klubo svetainė]
* facebook paskyra
* SOCCERWAY
* FLASHSCORE
* Transfermarkt
* Globalsportsarchive
Team Fortress Classic

**Team Fortress Classic** (liet. *Komandos tvirtovė*) – pirmojo asmens šaudyklė, sukurta „Valve“ ir 1999 m. išleista bendrovės „Sierra Studios“. Tai originalaus žaidimo, 1996 m. sukurto kaip „Quake“ modifikacijos, perleidinys. Žaidimo tikslas – pasiskirsčius į dvi komandas kovoti dėl pergalės, žaidžiant pagal vėliavos pernešimo, teritorijos valdymo ar „VIP“ asmens lydėjimo taisykles. Siūloma rinktis iš 9-ių skirtingos klasės herojų, turinčių unikalių gebėjimų ir privalumų.

Žaidimo kūrimas prasidėjo, kai „Team Fortress“ modifikacijos kūrėjai buvo pasamdyti kompanijos „Valve“, kad perkurtų žaidimą, pritaikytą jų „GoldSrc“ varikliukui, siekiant populiarinti „Half-Life“ programinės įrangos kūrimo įrankį (angl. trump. *SDK*). 2007 m. pasirodė tęsinys – „Team Fortress 2“, atnešęs daugybę pokyčių dizaino aspektu, tačiau išlaikęs pamatinius žaidimo principus.

## Žaidimo eiga
Prieš prasidedant žaidimui, reikia pasirinkti raudonųjų arba mėlynųjų komandą, kurias sudaro 9 skirtingų klasių veikėjai su skirtingais gebėjimais ir ginkluote. Mačo metu, atitinkamos komandos žaidėjai bendradarbiauja ir siekia laimėti prieš oponuojančią komandą. Kiekvienam nariui rekomenduojama pasirinkti po skirtingos klasės herojų, kad sukurdami balansą tarp sugebėjimų įgytų pranašumą prieš oponentus.

### Klasės
Egzistuoja 9 skirtingos klasės: Scout (žvalgas), Sniper (snaiperis), Soldier (eilinis karys), Demoman (sprogdintojas), Medic (medikas), Heavy Weapons Guy (sunkiųjų ginklų naudotojas), Pyro (ugniasvaidininkas), Spy (šnipas) ir Engineer (inžinierius). Kiekvienos klasės atstovas nešiojasi išskirtinį ginklą, kai kurie turi ir po du. Visi, išskyrus šnipą ir inžinierių, kaip papildomą nešaunamąjį ginklą gauna laužtuvą. Arsenale taip pat yra granata, kurios sprogimo padariniai priklauso nuo pasirinkto herojaus.

## Įvertinimas
Remiantis buvusio žaidimų vertinimų išklotinę pateikiančio portalo „GameRankings“ informacija, žaidimas iš visų apžvelgusių kritikų surinko palankius 85%. „PC Gamer US“ žaidimą priskyrė kaip geriausią 1999 m. daugelio žaidėjų režimo srityje. Tačiau būta ir neigiamų atsiliepimų – „Rock, Paper, Shotgun“ apžvalgininkas Graham Smith pastebėjo žaidimo panašumą į „Counter-Strike“, tik priešingai nei pastarasis, jame daugiau netvarkos.

## Šaltiniai
Teisingumo ir plėtros partija

**Teisingumo ir plėtros partija** (, *AK PARTİ*) – Turkijos konservatyvi politinė partija. Trečiųjų šalių šaltiniai dažnai partiją įvardija kaip nacionalkonservatyvią ir neoosmanišką. Politiniame spektre partija paprastai laikoma dešiniąja, nors kai kurie šaltiniai ją apibūdina kaip kraštutinių dešiniųjų partiją. Kartu su Respublikonų liaudies partija (CHP), tai viena iš dviejų pagrindinių šiuolaikinės Turkijos partijų.

Nuo 2017 m. gegužės 21 d. partijos pirmininkas yra dabartinis šalies prezidentas Redžepas Tajipas Erdohanas.

## Rinkimų rezultatai
### Prezidento rinkimai

### Parlamento rinkimai

## Šaltiniai

## Nuorodos
Oficiali svetainė
ŽFK Kamenica Sasa

**Makedonijos Kamenicos „Kamenica Sasa“** () – Šiaurės Makedonijos futbolo klubas iš Makedonijos Kamenicos. Šis straipsnis apie klubo moterų ekipą, rungtyniavusią aukščiausioje lygoje.

## Istorija
Klubo ištakos siekia 2017 m., kai buvęs futbolininkas Zoran Zlatkovski įkūrė futbolo klubą. Nuo 2017 m. birželio mėnesio jis vadovavo klubui ir dirbo treneriu. Nuo 2017–2018 m. Kamenica Sasa rungtyniavo aukščiausioje šalies futbolo lygoje. Debiutiniame sezone tarp dvylikos dalyvių ekipa liko vienuoliktoje vietoje.

2018–2019 m. sezone rungtyniavo Pirmoje lygoje ir tarp keturiolikos dalyvių liko penktoje vietoje.

Pirmą kartą tapo Šiaurės Makedonijos čempionėmis 2019–2020 m. sezone. Dėl pandemijos čempionato kovos nutrauktos sužaidus keturiolika turų. Tuo metu pirmavo Kamenica Sasa. Jos tapo šalies čempionėmis. Atstovavo šaliai UEFA moterų čempionių lygoje. Jų varžovėmis tapo FC NSA Sofia (Bulgarija). 2020 m. lapkričio 4 d. įvykusiose rungtynėse pranašesnės buvo varžovės, nugalėjusios rezultatu 3:1. Bulgarės pateko į kitą etapą, o makedonietės baigė pasirodymą turnyre jau po vienerių rungtynių (dėl pandemijos grėsmių buvo žaidžiama mažiau rungtynių).

2020–2021 m. sezone pavyko apginti čempionių titulą. Surinkusios 60 taškų, keturias aplenkė antroje vietoje likusias ŽFK Tiverija. Atstovavo šaliai UEFA moterų čempionių lygoje. 2021 m. rugpjūčio 18 d. susitiko su Juventus FC (Italija) ir patyrė triuškinantį pralaimėjimą rezultatu 0-12. Paguodos rungtynėse dėl trečiosios vietos grupėje susitiko su Beşiktaş JK (Turkija). 2021 m. rugpjūčio 21 d. įvykusiose rungtynėse rezultatu 4:0 nugalėjo varžovės.

2021–2022 m. sezone ekipa patyrė vos vieną pralaimėjimą Pirmoje lygoje, tačiau liko trečioje vietoje. Čempionėmis tapo ŽFK Ljuboten futbolininkės, surinkusios 55 takus, antrą vietą užėmė ŽFK Tiverija su 54 taškais, o Kamenica Sasa turėjo 53 taškus.

2022–2023 m. sezone iki pat čempionato pabaigos nebuvo aikšku, kuri ekipa, Kamenica Sasa ar ŽFK Ljuboten, iškovos čempionių titulą. Sezonas baigėsi 2023 m. gegužės 31 d. tarpusavio rungtynėmis tarp lyderių. Rezultatas buvo lygus (1:1), o ŽFK Ljuboten turėjo trijų taškų persvarą ir iškovojo titulą.

## Pasiekimai
;  Šiaurės Makedonijos čempionatas
*  **Čempionės (2)** 2019–2020, 2020–2021 m.

## Sezonai
; Pastarųjų metų sezonai

## Apranga
; Sportinės aprangos pokyčiai.
* Namuose rungtyniauja žalia juoda apranga. 

## Spalvinė gama

## Išnašos

## Nuorodos
* facebook paskyra
* SOCCERWAY
* Globalsportsarchive
* RSSSF duomenų bazė
Zoran Zlatkovski

**Zoranas Zlatkovskis** (; g. 1987 m. balandžio 5 d.) – buvęs Makedonijos futbolininkas, rungtyniavęs jaunimo rinktinėje. 

ŽFK Kamenica Sasa savavininkas, vadovas ir treneris.

## Karjera
### Žaidėjo karjera
Atstovavo Bulgarijos klubams, rungtyniavo Makedonijoje, Irane ir Graikijoje.

2004–2005 m. sezone atstovavo Pirin Blagoevgrad (Bulgarija). 

Vėlesniais metais rungtyniavo Lokomotiv Plovdiv, Slavia Sofia, Vihren Sandanski, Pirin Blagoevgrad, PFK Ludogorec Razgrad.

2011 m. išvyko į Iraną, kur rungtyniavo Malavan FC (Iranas).

2013 m. pirmoje pusėje rungtyniavo FK Bregalnica Štip (Makedonija). 

Tais pačiais (2013) metais perėjo į PAS Lamia 1964 (Graikija).

Nuo 2014 m. atstovavo Panachaïkī́ (Graikija). 

2016 m. trumpai rungtyniavo Akademija Pandev (Makedonija).

2016 m. persikėlė į Graikiją, kur atstovavo „Kavalos“ klubui.

2017–2019 m. priklausė FK Sasa (Makedonija).

### Vėlesnė karjera

Persikėlė į Makedoniją, kur baigė profesionalo karjerą. 

2017 m. birželio mėn. įkūrė ŽFK Kamenica Sasa. Tapo šio moterų futbolo klubo savininku, vadovu ir treneriu. Nuo 2017 m. ekipa rungtyniavo moterų Pirmoje lygoje.

## Rinktinė
Atstovavo šalies U-21 jaunimo rinktinei.

## Šaltiniai

## Nuorodos
* Transfermarkt
* weltfussball
* Globalsportsarchive
ŽFK Tiverija

**Strumicos „Tiverija“** arba **Tiverija Brera AD Strumica** () – Šiaurės Makedonijos futbolo klubas iš Strumicos. Šis straipsnis apie klubo moterų ekipą, rungtyniavusią  aukščiausioje moterų lygoje.

## Istorija
Rungtyniavo šalies moterų Pirmoje futbolo lygoje. 2016–2017 m. sezone tarp devynių dalyvių liko ketvirtoje vietoje.

2017–2018 m. ekipa patyrė vos vieną pralaimėjimą, kaip ir ŽFK Skopje 2014 surinko 63 taškus, bet dėl tarpusavio rungtynių balanso liko antroje vietoje.

2018–2019 m. sezone gerokai atsiliko nuo lyderių ir liko trečioje vietoje.

2019–2020 m. sezone dėl pandemijos čempionato kovos nutrauktos sužaidus keturiolika turų. Tuo metu pirmavo ŽFK Kamenica Sasa. Jos tapo šalies čempionėmis, o Tiverijos futbolininkės liko antroje vietoje.

2020–2021 m. ŽFK Kamenica Sasa pavyko apginti čempionių titulą. Surinkusios 60 taškų, keturias aplenkė antroje vietoje likusias ŽFK Tiverija.

2021–2022 m. sezone ekipa patyrė vos du pralaimėjimus Pirmoje lygoje, liko antroje vietoje. Čempionėmis tapo ŽFK Ljuboten futbolininkės, surinkusios 55 takus, antrą vietą užėmė ŽFK Tiverija su 54 taškais, o ŽFK Kamenica Sasa turėjo 53 taškus.

2022–2023 m. sezone iki pat čempionato pabaigos nebuvo aišku, kuri ekipa, ŽFK Kamenica Sasa ar ŽFK Ljuboten, iškovos čempionių titulą. „Tiverijos“ futbolininkės atsilikinėjo nuo lyderių ir užėmė trečiąją vietą.

2024 m. vasarą pranešta, kad Brera Holdings investavo į Tiverijos moterų futbolo klubą. Holdingui priklauso Brera Calcio (Italija), FC AP Brera Strumica (Šiaurės Makedonija), moterų futbolo klubas Tiverija Brera Strumica (Šiaurės Makedonija), Brera Ilch FC (Mongolija), Brera Tchumene FC (Mozambikas). bei UYBA tinklinio klubas (Italija).

## Pasiekimai
;  Šiaurės Makedonijos čempionatas
*  **Čempionės**
*  **Antroji vieta (5):** 2017–2018, 2019–2020, 2020–2021, 2021–2022, 2024–2025 m.
*  **Trečia vieta (2):** 2018–2019, 2022–2023 m.

## Sezonai
; Pastarųjų metų sezonai

## Apranga
; Sportinės aprangos pokyčiai.
* Namuose žaidžia raudona apranga.

## Spalvinė gama

## Taip pat skaitykite
*  FC AP Brera Strumica (futbolo klubas);
*  Brera Ilch (futbolo klubas);
*  Brera Tchumene FC (futbolo klubas);
*  Brera Calcio (futbolo klubas);
*  UYBA (tinklinio klubas);

## Išnašos

## Nuorodos
* facebook paskyra
* SOCCERWAY
* Globalsportsarchive
* RSSSF duomenų bazė
Lovebites

**Lovebites **(stilizuotai **LOVEBITES**) – Japonijos power metal grupė, susikūrusi 2016 m. Šiuo metu grupę sudaro Haruna (būgnai), Midori ir Miyako (gitaros), Asami (vokalas) ir Fami (bosinė gitara). Pasirašiusi sutartį su „Victor Entertainment“, grupė 2017 m. išleido debiutinį EP „The Lovebites EP“ ir pirmąjį albumą „Awakening from Abyss“, o metų pabaigoje surengė pirmuosius koncertus užsienyje. 2018 m. išleidę dar vieną EP „Battle Against Damnation“ ir albumą „Clockwork Immortality“, „Lovebites“ greitai sulaukė tarptautinio dėmesio ir tais pačiais metais pelnė „Metal Hammer Golden Gods“ apdovanojimą už geriausią naują grupę. Išleidus „Electric Pentagram“ (2020 m.) ir „Glory, Glory, to the World“ (2021 m.), 2021 m. rugpjūtį grupę paliko bosistė Miho. Po metus trukusios pertraukos prie „Lovebites“ prisijungė bosistė Fami ir 2023 m. vasarį grupė išleido ketvirtąjį albumą „Judgement Day“. Tai iki šiol geriausiai įvertintas jų albumas, užėmęs 5 vietą „Oricon“ ir „Billboard Japan“ topuose.

## Grupės nariai

* Haruna&nbsp;– būgnai (2016–dabar)
* Midori&nbsp;– gitara, pritariamasis vokalas (2016–dabar)
* Miyako&nbsp;– gitara, klavišiniai, pritariamasis vokalas (2017–dabar)
* Asami&nbsp;– pagrindinis vokalas (2016–dabar)
* Fami&nbsp;– bosinė gitara (2022–dabar)

**Buvę nariai**

* Miho&nbsp;– bosinė gitara, pritariamasis vokalas, grupės lyderė (2016–2021 m.)

## Diskografija

### Albumai

* *[[Awakening from Abyss]]* (2017 m.)
* *[[Clockwork Immortality]]* (2018 m.)
* *[[Electric Pentagram]]* (2020 m.)
* *[[Judgement Day (Lovebites albumas)|Judgement Day]]* (2023 m.)

### EP

* *[[The Lovebites EP]]* (2017 m.)
* *[[Battle Against Damnation]]* (2018 m.)
* *[[Glory, Glory, to the World]]* (2021 m.)

### Gyvai įrašyti albumai

* *Daughters of the Dawn – Live in Tokyo* (2019 m.)
* *Five of a Kind – Live in Tokyo 2020* (2020 m.)
* *Heavy Metal Never Dies – Live in Tokyo 2021* (2021 m.)

## Apdovanojimai

* **Metal Hammer Golden Gods Awards**
** 2018: Geriausia nauja grupė

## Išnašos
Berniukas

**Berniukas** – vyriškos lyties vaikas. Berniukams suaugus, jie vadinami jaunuoliais arba tiesiog vyrais. Jauni vyrai dažnai vadinami vaikinais, taip pat šis daiktavardis neretai vartojamas nurodyti savo mylimą vyrą.

Kai kuriose kultūrose berniuko gimimas laikomas palaiminimu, lyginant su mergaitės gimimu. Taip pat tradicinėse visuomenėse neretai berniukai yra labiau laukiami vaikai nei mergaitės. Viena to priežasčių – berniukams pirmiau nei mergaitėms suteikiami pagrindiniai skaitymo, rašymo ir matematikos įgūdžiai ir/arba siekiama, kad jie dirbtų tėvo profesiją, šitaip sumažinant finansinę naštą. Kita vertus, Indijoje dauguma įvaikintų vaikų yra mergaitės, nors berniukams visuomenėje apskritai teikiama pirmenybė, lyginant su mergaitėmis.

## Etimologija
Žodis baltiškos ir indoeuropiečių kilmės. Tai žodžio *bernas* deminutyvas. Kilęs iš  'nešti' (giminiškas  'pilti birius daiktus; sėti', slav. **bьrati* 'rinkti', ,  'vaikas',  'nėštumas' ir kt.).

## Branda
Fizine prasme berniukas tampa vyru subrendęs. Brendimas yra procesas, kurio metu vaikų kūnai subręsta į suaugusiųjų kūnus, pajėgius daugintis. Berniukams brendimas prasideda sulaukus vidutiniškai 11–12 m. amžiaus, o baigiasi 16–17 m. amžiaus.

Berniukams brendimas prasideda nuo sėklidžių ir kapšelio padidėjimo. Taip pat padidėja varpa, pradeda želti gaktos plaukai. Sėklidės ima gaminti spermą. Brendimo metu erekcijos būsenos varpa pajėgi ejakuliuoti ir išmesti spermą. Pirmoji berniuko ejakuliacija vidutiniškai įvyksta jam sulaukus 13 m. amžiaus ir yra svarbus jo vystymosi etapas. Ejakuliacija gali įvykti miego metu – šis reiškinys vadinamas poliucija.

Berniukui pasiekus brandos amžių, testosteronas ima skatinti antrinių lytinių požymių vystymąsi. Berniuko raumenų dydis ir masė didėja, balsas storėja, kaulai pailgėja, keičiasi veido ir kūno forma. Padidėjusi testosterono sekrecija iš sėklidžių brendimo metu sukelia antrinių vyriškų lytinių požymių pasireiškimą:
* Kūno plaukų žėlimas – pažastyse, ant pilvo, ant krūtinės ir ant gaktos.
* Plaukų žėlimas ant veido.
* Gerklų padidėjimas (Adomo obuolys) ir balso storėjimas.
* Kūno augimas; suaugę vyrai yra vidutiniškai aukštesni už suaugusias moteris.
* Sunkesnė kaukolės ir kaulų struktūra.
* Padidėjusi raumenų masė ir fizinė jėga.
* Pečių ir krūtinės praplatėjimas; pečiai platesni už klubus.
* Padidėjusi riebalų ir prakaito liaukų sekrecija.

## Šaltiniai

## Taip pat skaitykite
* Mergaitė
Louis Tomlinson

**Luisas Viljamas Tomlinsonas** (*Louis William Tomlinson*; g. 1991 m. gruodžio 24 d., gimtasis vardas **Louis Troy Austin**) – anglų dainininkas ir dainų autorius, išgarsėjęs, kaip grupės „One Direction“ narys, su kuria kartu buvo nuo 2010 m.

Debiutinį solinį singlą „Just Hold On“ atlikėjas išleido 2016 m. gruodį. Ši daina susilaukė pasiekė antrąją vietą Jungtinės Karalystės singlų reitinge. 2017 m. liepą kartu su atlikėja Bebe Rexha išleido singlą „Back to You“, o gruodį – „Miss You“. Tais pačiais metais Tomlinson pateko į kompanijos „Debrett's“ sudarytą įtakingiausių Britanijos žmonių sąrašą.

Debiutinis atlikėjo albumas „Walls“ išleistas 2020 m. sausį ir pasiekė ketvirtąją vietą Jungtinės Karalystės albumų reitinge bei devintąją JAV. Antrasis atlikėjo darbas „Faith in the Future“ išleistas 2022 m. lapkritį ir pasiekė pirmąją vietą Britanijoje bei penktąją JAV.

## Diskografija
* *Walls* (2020)
* *[[Faith in the Future]]* (2022)

## Išnašos

## Nuorodos
* 
*
Faith in the Future

**Faith in the Future** – antrasis anglų atlikėjo ir dainų autoriaus Louis Tomlinson studijinis albumas, išleistas 2022 m. lapkričio 11 d. Albumas susilaukė daugiausia teigiamų kritikų įvertinimų ir debiutavo pirmojoje Jungtinės Karalystės albumų reitingo vietoje, tapdamas pirmuoju atlikėjo soliniu įrašu, pasiekusiu šią viršūnę. JAV per pirmąją savaitę parduota 43 tūkstančiai kopijų ir albumas debiutavo penktojoje „Billboard 200“ reitingo vietoje. Lietuvoje įrašas užkopė į 18–ąją reitingo vietą.

## Dainų sąrašas

## Išnašos
Being Funny in a Foreign Language

**Being Funny in a Foreign Language** – penktasis anglų grupės „The 1975“ studijinis albumas, išleistas 2022 m. spalio 14 d. Albumas susilaukė didžiulio kritikų palaikymo, kurie net vadino įrašą stipriausiu grupės darbu. Albumas komerciškai sėkmingas visame pasaulyje ir pasiekė pirmąją vietą Jungtinės Karalystės albumų reitinge, o JAV – septintąją. Lietuvoje albumas pasiekė 40–ąją reitingo vietą.

2023 m. vykusiuose „Brit Awards“ apdovanojimuose „Being Funny in a Foreign Language“ nominuotas metų albumo kategorijoje.

## Dainų sąrašas

## Kūrybinė grupė

**The 1975**
* Matty Healy – vokalas, gitara, būgnai, pianinas, klavesinas, perkusija, styginių instrumentų aranžuotės, prodiusavimas, kūrybinė kryptis
* George Daniel – būgnai, klavišiniai, sintezatorius, pritariamasis vokalas, pianinas, perkusija, elektronikos programavimas, styginių instrumentų aranžuotės, prodiusavimas
* Adam Hann – gitara, pritariamasis vokalas, elektronikos programavimas
* Ross MacDonald – bosinė gitara, kontrabosas, klavišiniai, pritariamasis vokalas

**Papildomi muzikantai**
* Jack Antonoff – gitara, pianinas, būgnai, pritariamasis vokalas, smuikas, elektronikos programavimas, styginių instrumentų aranžuotės
* Tommy King – klavišiniai, sintezatorius
* BJ Burton – sintezatorius, elektronikos programavimas
* James Squire – pritariamasis vokalas, pianinas, vargonai, klavesinas, sintezatorius, akustinė gitara
* John Waugh – saksofonas
* Evan Smith – pučiamieji instrumentai
* Bobby Hawk – styginiai instrumentai, styginių instrumentų aranžuotės
* Warren Ellis – styginiai instrumentai, styginių instrumentų aranžuotės
* Michelle Zauner – pritariamasis vokalas
* Oli Jacobs – „Wurlitzer“ pianinas
* Carly Holt – pritariamasis vokalas
* Zem Audu – saksofonas
* Sabrina the Teenage DJ – elektronikos programavimas
* Ben Hudson – papildomas elektronikos programavimas (10)

**Techninis personalas**
* Jack Antonoff – prodiusavimas
* BJ Burton – prodiusavimas (1, 5)
* Robin Schmidt – garso dizainas
* Manny Marroquin – garso suvedimas
* Chris Galland – garso suvedimas
* Laura Sisk – garso inžinerija
* Oli Jacobs – garso inžinerija
* Andrew Gearhart – papildoma garso inžinerija
* Dave Gross – papildoma garso inžinerija
* Evan Smith – papildoma garso inžinerija
* Jon Gautier – papildoma garso inžinerija
* Jeremie Inhaber – papildomas garso suvedimas
* Robin Florent – papildomas garso suvedimas
* Scott Desmarais – papildomas garso suvedimas
* Dani Perez Carasols – papildoma garso inžinerija
* Dom Shaw – papildoma garso inžinerija
* Freddy Williams – papildoma garso inžinerija
* John Rooney – papildoma garso inžinerija
* Katie May – papildoma garso inžinerija
* Liam Hebb – papildoma garso inžinerija

**Dizainas**
* Samuel Burgess-Johnson – viršelis, kūrybinė kryptis
* Samuel Bradley – fotografijos
* Patricia Villirillo – kūrybinė kryptis
* Ed Blow – kūrybinė kryptis

## Išnašos
Paul Heaton

**Polas Deividas Hitonas** (*Paul David Heaton*; g. 1962 m. gegužės 9 d.) – anglų muzikantas, dainininkas ir dainų autorius. Karjerą pradėjo kaip grupės „The Housemartins“ lyderis, su kuria išleido populiarius singlus „Happy Hour“ ir „Caravan of Love“, iš kurių pastarasis pasiekė pirmąją vietą Jungtinės Karalystės singlų reitinge. Grupė išsiskyrė 1988 m. ir tais pačiais metais Heaton įkūrė grupę „The Beautiful South“, su kuria kartu grojo iki 2007 m. Po grupės išsiskyrimo atlikėjas pradėjo solinę karjerą.

## Diskografija
**Studijiniai albumai**
* *Fat Chance* (2001) 
* *The Cross Eyed Rambler* (2008)
* *Acid Country* (2010)
* *Paul Heaton Presents the 8th* (2012)
* *What Have We Become?* (2014) 
* *Wisdom, Laughter and Lines* (2015) 
* *Crooked Calypso* (2017) 
* *[[Manchester Calling]]* (2020) 
* *[[N.K-Pop]]* (2022) 
* *The Mighty Several* (2024)

## Išnašos

## Nuorodos
* 
*
Jacqui Abbott

**Džaklina Abot** (*Jacqueline Abbott*; g. 1973 m. lapkričio 10 d.) – anglų dainininkė, geriausiai žinoma kaip grupės „The Beautiful South“ buvusi vokalistė. Prie grupės atlikėja prisijungė 1994 m., o ją paliko 2000 m. 2011 m. birželį vėl pradėjo kurti kartu su buvusiu grupės įkūrėju Paul Heaton ir duetas 2023 m. duomenimis yra išleidęs penkis studijinius albumus.

## Diskografija
**Studijiniai albumai**
* *What Have We Become?* (2014) 
* *Wisdom, Laughter and Lines* (2015) 
* *Crooked Calypso* (2017) 
* *[[Manchester Calling]]* (2020) 
* *[[N.K-Pop]]* (2022) 

## Išnašos

## Nuorodos
*
N.K-Pop

**N.K-Pop** (dar rašoma ***N.K. Pop***) – penktasis anglų muzikantų Paul Heaton ir Jacqui Abbott bendras studijinis albumas, išleistas 2022 m. spalio 7 d. Albumas susilaukė daugiausia teigiamų kritikų įvertinimų ir debiutavo pirmojoje Jungtinės Karalystės albumų reitingo vietoje, tapdamas antruoju dueto įrašu, pasiekusiu šią viršūnę.

## Dainų sąrašas
Visų dainų autoriai Paul Heaton ir Jonny Lexus, išskyrus 3–iąją, 4–ąją, 8–ąją ir 12–ąją dainas, kurias parašė Paul Heaton.

## Išnašos
The End, So Far

**The End, So Far** – septintasis amerikiečių sunkiojo metalo grupės „Slipknot“ studijinis albumas, išleistas 2022 m. rugsėjo 30 d. Tai – paskutinis grupės įrašas, išleistas „Roadrunner Records“ įrašų leidyklos, su kuria grupė buvo nuo 1998 m. Taip pat, išleidimo metu, buvo trumpiausias grupės darbas.

Albumas susilaukė teigiamų kritikų įvertinimų ir buvo komerciškai sėkmingas visame pasaulyje. JAV „The End, So Far“ debiutavo antrojoje „Billboard 200“ reitingo vietoje, tapdamas pirmuoju grupės įrašu, nepasiekusiu reitingo viršūnės nuo 2004 m. išleisto albumo „Vol. 3: (The Subliminal Verses)“. Jungtinėje Karalystėje albumas debiutavo pirmojoje reitingo vietoje, tapdamas trečiuoju grupės įrašu, pasiekusiu šio reitingo viršūnę. Lietuvoje įrašas užkopė į 79–ąją reitingo vietą.

2024 m. vykusiuose „Grammy“ apdovanojimuose daina „Hive Mind“ nominuota geriausio metalo atlikimo kategorijoje.

## Dainų sąrašas

## Kūrybinė grupė

**Slipknot**
* (#8) Corey Taylor – vokalas
* (#7) Mick Thomson – gitara
* (#0) Sid Wilson – elektronika, klavišiniai
* (#4) James Root – gitara
* (#5) Craig „133“ Jones – elektronika, klavišiniai
* (#6) Shawn „Clown“ Crahan – perkusija, pritariamasis vokalas, meninė kryptis, fotografijos
* Alessandro Venturella – bosinė gitara, pianinas
* Jay Weinberg – būgnai, perkusija
* Michael Pfaff – perkusija, pritariamasis vokalas

**Papildomi muzikantai**
* Jennifer Prim – choras (1, 6, 12)
* Jahna Perricone – choras (1, 6, 12)
* Andrew Koch – choras (1, 6, 12)
* Carmen Sicherman – choras (1, 6, 12)
* Brian Wold – choras (1, 6, 12)
* Kat Green – choras (1, 6, 12)
* Gordon Glor – choras (1, 6, 12)
* Stacy Young – choras (1, 6, 12)
* John DeMartini – choras (1, 6, 12)
* Grainne Ward – choras (1, 6, 12)
* Lon Fiala – choras (1, 6, 12)
* Nicole Scates – choras (1, 6, 12)
* Carmel Simmons – choras (1, 6, 12)

**Techninis personalas**
* Slipknot – prodiusavimas
* Joe Barresi – prodiusavimas, garso suvedimas, garso inžinerija
* Bob Ludwig – garso dizainas
* Alex Linares – papildomas įrašymas (10)
* Tristan Hardin – papildomas įrašymas (10)
* Greg Gordon – papildomas įrašymas (10)
* Matt Tuggle – papildoma garso inžinerija
* Kelsey Porter – papildoma garso inžinerija
* Brian Rajaratnam – papildoma garso inžinerija
* Jun Murakawa – papildoma garso inžinerija
* Jerry Johnson – būgnų technikas
* Billy Bowers – būgnų redagavimas
* Virgilio Tzaj – papildomos fotografijos

## Išnašos
Dmitrijus Selivanovas

**Dmitrijus Selivanovas** (, 1964 m. kovo 25 d. – 1989 m. balandžio 22 d.) – Tarybų Sąjungos roko muzikantas, gitaristas, dainų autorius ir atlikėjas. Labiausiai žinomas kaip roko grupės „Graždanskaja oborona“ narys, nors taip pat grojo grupėse „Kalinov most“, „Putty“ ir „DimaKok“. Be to, grupės „Promyšlennaja architektura“ įkurėjas ir lyderis. Grupėse dažniausiai grojo gitara, kartais dainavo.

## Biografija
Dmitrijus Selivanovas gimė 1964 m. kovo 25 d. Novosibirske. Muzika pradėjo domėtis būdamas 11 metų – tada jis pradėjo groti gitara. 

Muzikanto karjerą pradėjo 1979 metais. 1980-ųjų metų pradžioje grojo grupėje „Prisutsvije“. 1984 metais kartu su savo draugu Dmitriju Reviakinu sukūrė savo pirmąją roko grupę „Zdorovje“. Po metų sukūrė savo antrąją roko grupę „Ravnodenstvije“, kurią po kurio laiko pervardino į „Kalinov most“. 1988 m. tapo grupės „Graždanskaja oborona“ nariu, kur susidraugavo su Jegoru Letovu, tačiau gan greit paliko grupę. Tais pačiais metais sukūrė dar vieną grupę „Promyšlennaja architektura“.

Nusižudė 1989 metais Novosibirske. Vėliau Jegoras Letovas skyrė jam keletą dainų.

## Šaltiniai
Yungblud

**Dominikas Ričardas Harisonas** (*Dominic Richard Harrison*, g. 1997 m. rugpjūčio 5 d.), geriau žinomas savo sceniniu slapyvardžiu ***Yungblud*** – anglų dainininkas, dainų autorius, muzikantas ir aktorius. Prieš pradėdamas muzikinę karjerą vaidino serialuose „Emmerdale“ ir „The Lodge“. Debiutinį singlą „King Charles“ išleido 2017 m. balandį, o debiutinį EP „Yungblud“ – 2018 m. liepą. Debiutinis atlikėjo albumas „21st Century Liability“ išleistas vos po poros dienų nuo EP išleidimo. 2025 m. duomenimis, atlikėjas yra išleidęs keturis studijinius albumus, iš kurių naujausiasis, „Idols“, išleistas 2025 m. birželį.

## Diskografija
* *21st Century Liability* (2018)
* *[[Weird!]]* (2020)
* *[[Yungblud (albumas)|Yungblud]]* (2022)
* *Idols* (2025)

## Išnašos

## Nuorodos
* 
*
GoldSrc

**GoldSrc** (arba **Gold Source**) – uždaro kodo kompiuterinių žaidimų varikliukas, 1996 m. sukurtas bendrovės „Valve Corporation“. Pirmą kartą panaudotas kuriant žaidimą „Half-Life“, kuris rinkoje pasirodė 1998 m. Laikui skriejant buvo sukurta ir daugiau žaidimų, naudojančių šį varikliuką, pavyzdžiui, „Counter-Strike“ žaidimų serija. Pats „GoldSrc“ yra sukurtas „id Software“ priklausančio „Quake“ variklio pagalba, tačiau stipriai modifikuotas.

2004 m. pristatytas jo tęsinys – „Source“ varikliukas, kurio naujovės pademonstruotos per žaidimus „Half-Life 2“, „Counter-Strike: Source“ ir kitus.

2013 m. išleistos Linux ir OS X operacinėms skirtos „GoldSrc“ versijos, o netrukus ir visi kompanijos oficialūs žaidimai, naudojantys šį varikliuką.

## Ypatybės
Nors varikliukas kurtas „Quake engine“ pagrindu, anot „Valve“ vadovo Gabe Newell, didžioji dalis kodo buvo sukurta jų pačių. Vienas pavyzdžių – dirbtinis intelektas. Dar mažesnė saujelė elementų buvo perimta iš kitų „Quake“ serijos žaidimų. 1997 m. kompanija pasamdė Ben Morris ir įsigijo žemėlapių kūrimo įrankį „Worldcraft“, kuris po to buvo pervadintas į „Valve Hammer Editor“ ir juo imta kurti „GoldSrc“ žaidimų žemėlapius. Dar vienas varikliuko pranašumas buvo skeletinės animacijos palaikymas, kuris leido sukurti vaizdingesnius personažų judesius ir veido išraiškas, kuo negalėjo pasigirti dauguma kitų varikliukų.

## Žaidimai
Oficialiai sukurtų ir išleistų žaidimų, naudojančių šį varikliuką, sąrašas:

## Šaltiniai
Brodvėjaus teatras

**Brodvėjaus teatras** ( arba tiesiog *Broadway*) – Niujorke, Brodvėjaus gatvėje, Manhatano Teatrų kvartale įsikūrusių maždaug 40-ies didelių (daugiau kaip 500 vietų) komercinių teatrų apibendrinamasis pavadinimas. Dabar tokių teatrų čia yra 41. Brodvėjus sudaro Amerikos teatrų kultūros pagrindą. Anot kultūrologų, Brodvėjus, kaip ir Holivudas, padarė labai didelę įtaką formuojantis šiuolaikinei popkultūrai.

Daugumą pjesių (apie 70 %) Brodvėjuje sudaro miuziklai. Beveik visi Brodvėjaus spektakliai labai orientuoti į komerciškumą. Neretai vieno teatro scenoje galima išvysti tik vieną spektaklį, kuris rodomas vakarais nuo antradienio iki šeštadienio ir pakeičiamas kitu tik tuomet, kai žiūrovai praranda susidomėjimą. Brodvėjuje statomiems spektakliams įsteigtas atskiras, labai prestižinis „Tony“ apdovanojimas, kasmet teikiamas už pasiekimus Amerikos teatrų veikloje, šis apdovanojimas laikomas „Oskaro“ atitikmeniu teatrams.

Atvykę į Niujorką, turistai mėgsta lankytis Brodvėjaus spektakliuose, maždaug du trečdaliai Brodvėjaus žiūrovų – atvykėliai. Per 2015–2016 m. sezoną Brodvėjaus spektakliuose apsilankė daugiau kaip 13 milijonų žmonių, o pajamos iš bilietų pardavimo viršijo 1,3 milijardo dolerių.

## Išnašos